**ROMÂNIA**

**JUDEŢUL SUCEAVA**

# **MUNICIPIUL CÂMPULUNG MOLDOVENESC**

**P R I M A R**

Nr. \_\_\_\_ din \_\_\_\_\_\_\_ 2025

## REFERAT DE APROBARE

la proiectul de hotărâre privind aprobarea proiectului

*„Construire Aquapark (baza de agrement acvatic) Câmpulung Moldovenesc și regenerare urbana a perimetrului de amplasament al obiectivului”,* a cheltuielilor si a indicatorilor tehnico-economici aferenți investiției, în vederea finanțării în cadrul Programului Regional Nord-Est 2021-2027, Prioritatea 7 „O regiune mai atractiva” Apelul de proiecte nr. PR/NE/2025/7/RSO5.1/1/ Municipii

Cu privire la proiectul supus analizei și dezbaterii dvs prezint următoarele:

Un sector deficitar la nivel local este sectorul serviciilor publice puse la dispoziția locuitorilor, oferta de agrement și de petrecere a timpului liber fiind limitată. Având în vedere că interacțiunea din cadrul comunității reprezintă un factor determinant ce stă la baza consolidării coeziunii sociale, este necesar ca la nivelul orașului să fie realizate investiții în dezvoltarea rețelei de spații publice locale.

Municipiul Câmpulung Moldovenesc nu dispune de un complex, de tip aquapark, o bază destinată agrementului și relaxării. Câteva piscine, de mici dimensiuni, sunt disponibile la câteva unități de cazare din localitate și sunt destinate în special turiștilor acestora.

Necesitatea realizării investiției rezidă din mai multe motive. În primul rând lipsa unui astfel de complex destinat relaxării și agrementului în localitatea noastră. Serviciile de acest gen nu existentă în prezent, mici bazine și/sau piscine sunt oferite fracționat la unitățile de cazare din localitate (hotel, pensiune) și în spații mult mai mici aflate la zeci de km distanță. Dacă în sezonul de iarnă, prin realizarea investiției pârtiei de schi Rarăul sunt asigurate condiții de dezvoltare și promovare a turismului, pentru sezonul de vară nu sunt asigurate infrastructura și facilitățile necesare, atât pentru locuitorii câmpulungeni, pentru cei din localitățile învecinate cât și pentru turiști.

Municipiul Câmpulung Moldovenesc a achiziționat suprafața de teren propusă realizării obiectivului de agrement, nu cu mult timp în urmă. Intenția a fost de realizare a acestui tip de investiție. Ca amplasament, la strada Calea Bucovinei (DN 17), este propice dezvoltării unui astfel de obiectiv. Suprafața de aprox. 28.000 mp este generoasă și permite realizarea obiectivelor, chiar și o dezvoltare ulterioară de noi investiții.

Întreg teritoriul se supune unei regenerări urbane, operațiune urbanistică de transformare, renovare și reabilitare a zonei, cu scopul îmbunătățirii calității mediului construit și natural, prin intermediul acțiunilor integrate și coordonate ce vizează îmbunătățirea condițiilor economice, sociale, culturale, ecologice de mediu, precum și dezvoltarea echipamentelor și serviciilor publice de interes general.

În vederea finanțării a fost identificat Programul Regional Nord-Est 2021-2027, Apelul de proiecte „Promovarea dezvoltării integrate și incluzive în domeniul social, economic și al mediului, precum și a culturii, a patrimoniului natural, a turismului sustenabil și a securității în zonele urbane”

Programul de finanțare se adresează municipiilor (altele decât cele de reședință de județ) și zonelor urbane funcționale/ metropolitane aferente acestora, din Regiunea de Dezvoltare Nord-Est și vizează o dezvoltare echilibrată bazată pe un proces de creștere economică inteligent și durabil, care să conducă la creșterea calității vieți. Programul susține în cadrul acestui apel de proiecte implementarea activităților integrate, care sa asigure concomitent dezvoltarea și regenerarea urbană și dezvoltarea turismului sustenabil și/sau a culturii prin creșterea atractivității localităților urbane, fructificând potențialul turistic, cultural și creativ existent la nivel local.

Valoarea maximă eligibilă a investițiilor propuse pentru realizarea proiectelor nu poate fi mai mare de 7.000.000 euro (34.830.600 lei inclusiv T.V.A.) la un curs valutar de 4,9758 lei.

Valoarea maximă a finanțării acordate pentru costurile totale eligibile este de 98%.

Contribuția eligibilă minimă a beneficiarului (buget local) este de 2%.

Proiectul „Construire Aquapark (baza de agrement acvatic) Câmpulung Moldovenesc și regenerare urbana a perimetrului de amplasament al obiectivului” are ca obiectiv construirea unui complex modern și multifuncțional, destinat relaxării, recreerii și îmbunătățirii calității vieții locuitorilor și turiștilor. Baza de agrement va cuprinde patru bazine de înot, piscine special amenajate pentru copii, patru saune, spații verzi destinate relaxării, un teatru de vară pentru activități culturale și o zonă modernă de luat masa.

Pentru obținerea finanțării este necesară realizarea unui punctaj cât mai mare în grila criteriilor de evaluare a proiectului, apelul fiind unul competitiv, cu termen maxim de depunere la data de 30.08.2025. Aceste considerente, au determinat realizarea tuturor studiilor și documentațiilor necesare, obținerea autorizației de construire și elaborarea proiectului tehnic. După aprobarea prezentului proiect ne propunem demararea procedurilor de achiziție.

Valoarea totală a investiției noastre este în sumă de 40.004.035,51 lei inclusiv T.V.A., din care lucrări efective de construcții (C+M) în valoare de 32.028.694,56 lei inclusiv T.V.A.

Contribuția totală proprie a Municipiului Câmpulung Moldovenesc, reprezentând achitarea tuturor cheltuielilor neeligibile ale proiectului si contributia proprie la valoarea eligibilă a proiectului este în cuantum de 4.464.035,51 lei inclusiv T.V.A..

Valoarea finală a invetiției va rezulta în urma procedurilor de achiziție.

Proiectul este foarte important, atât pentru comunitatea noastră cât și pentru zonele învecinate și răspunde unei necesități de dezvoltare a infrastructurii în domeniul turismului cu scopul de a oferi servicii de relaxare și recreere variate.

Luând în considerare aspectele prezentate mai sus supun aprobării proiectul de hotărâre.

**P R I M A R,**

**Negură Mihăiţă**